FI Euroopan unionin virallinen lehti C 92/38

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2015/C 92/12)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”ARTICHAUT DU ROUSSILLON”

EU-nro: FR-PGI-0005-01172 – 5.11.2013

SMM ( X ) SAN ( )

1. Nimi

Artichaut du Roussillon

2. Jäsenvaltio tai kolmas maa

Ranska

3. Maataloustuotteen tai elintarvikkeen kuvaus

3.1. Tuotelaji

Luokka 1.6. Hedelmät, vihannekset ja viljat sellaisenaan tai jalostettuina

3.2. Kuvaus 1 kohdassa nimetystä tuotteesta

Artichaut du Roussillon on Cynara-sukuun kuuluva latva-artisokka, asterikasvien heimon kaksisirkkainen viljelyskasvi. Sitä tuotetaan seuraavista lajikkeista: Blanc hyérois (tunnetaan myös nimellä Macau), Calico, Pop Vert, Salambo ja Violet VP 45.

Artichaut du Roussillon, joka saatetaan markkinoille yksinomaan tuoreena, täyttää seuraavat kriteerit:

— väri vihreä tai violetti;

— mykerö: — pallomainen lajikkeissa Blanc hyérois, Calico, Pop Vert ja Salambo, joissa läpimitta on kokoluokituksesta riippuen — 9–11 cm, koko 18; — 11–13 cm, koko 15; — yli 13 cm, koko 12; — pieni ja pitkänomainen, kartiomaisesta lieriömäiseen, lajikkeessa Violet VP 45, jossa läpimitta on 3,5–6 cm;

— sisimmät suojuslehdet tiiviisti sulkeutuneita, kaksi ensimmäistä suojuslehtikruunua avautuvat vain vähän;

— maku mieto;

— rakenne murea ja kiinteä, vain vähän kuitumainen.

Artichaut du Roussillon -artisokkien on oltava virheettömiä lukuun ottamatta hyvin vähäisiä suojuslehtien pintavirheitä tai seuraavia vähäisiä virheitä (edellyttäen, että virheet eivät vaikuta tuotteen ulkonäköön, laatuun, säilyvyyteen tai pakkauksen ulkoasuun):

— vähäinen muodon vajavuus,

— vähäinen pakkasen aiheuttama vioitus (halkeama),

— hyvin vähäinen pintavika.

Artichaut du Roussillon saatetaan markkinoille kooltaan 60 × 40 cm:n laatikoissa tai (lajikkeen Violet VP 45 tapauksessa) viiden mykerön kimppuina.

Artichaut du Roussillonin kukkavarsien leikkauspinnan on oltava suora, ja kukkavarsien pituus saa olla enintään 10 cm (paitsi kimppuina myytävissä artisokissa).

Artichaut du Roussillonin sato korjataan keväällä maaliskuusta alkaen ja lajikkeen VP 45 tapauksessa myös syksyllä.

3.3. Rehu (vain eläinperäiset tuotteet) ja raaka-aineet (vain jalostetut tuotteet)

—

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Tuotanto ja sadonkorjuu tapahtuvat yksilöidyllä maantieteellisellä alueella.

3.5. Tuotteen, johon rekisteröity nimi viittaa, viipalointia, raastamista, pakkaamista jne. koskevat erityiset säännöt

Sadonkorjuun jälkeen artisokkien erille tehdään tuoreustarkastus ja 24 tunnin kuluessa (työpäivinä) sadonkorjuusta ne

— joko jäähdytetään (lämpötilaan 4–10 °C)

— tai lajitellaan, pakataan ja toimitetaan.

Artisokkia pidetään pakkaamisen jälkeen kosteudessa paremman säilyvyyden varmistamiseksi.

Tuotteen tuoreuden varmistamiseksi sadonkorjuun ja myyjälle toimittamisen välillä saa kulua korkeintaan kuusi päivää.

Artichaut du Roussillon pakataan 60 × 40 cm:n laatikoihin, joissa jokaisessa on tarra, joka rikotaan, kun tuote laitetaan myyntiin loppukuluttajalle.

3.6. Tuotteen, johon rekisteröity nimi viittaa, merkitsemistä koskevat erityiset säännöt

Jokaiseen pakkaukseen, laatikkoon ja kuluttajapakkaukseen merkitään:

— tuotteen nimi ”Artichaut du Roussillon”;

— Euroopan unionin SMM-tunnus.

4. Maantieteellisen alueen tarkka rajaus

Artichaut du Roussillon istutetaan ja sen sato korjataan maantieteellisellä alueella, jonka muodostavat seuraavat Pyrénées Orientales -departementissa sijaitsevat kunnat:

Alénya, Argelès-sur-Mer, Bages, Baho, Banyuls-dels-Aspres, Le Barcarès, Bompas, Bouleternère, Brouilla, Cabestany, Canet-en-Roussillon, Canohès, Claira, Corneilla-del-Vercol, Corneilla-la-Rivière, Elne, Ille-sur-Têt, Latour-Bas-Elne, Llupia, Millas, Montescot, Néfiach, Ortaffa, Palau-del-Vidre, Perpignan, Pézilla-la-Rivière, Pia, Pollestres, Ponteilla, Rivesaltes, Saint-André, Saint-Cyprien, Saint-Estève, Saint-Féliu-d’Amont, Saint-Féliu-d’Avall, Saint-Génis-des-Fontaines, Saint-Hippolyte, Saint-Laurent-de-la-Salanque, Saint-Nazaire, Sainte-Marie, Saleilles, Salses-le-Château, Le Soler, Théza, Thuir, Torreilles, Toulouges, Villelongue-de-la-Salanque, Villeneuve-de-la-Raho ja Villeneuve-la-Rivière.

5. Yhteys maantieteelliseen alkuperään

5.1. Maantieteellisen alueen erityisyys

Luonnonoloihin liittyvät tekijät

Artichaut du Roussillonin maantieteellinen tuotantoalue on Roussillonin tasanko, joka muodostaa ikään kuin valtavan amfiteatterin itään Välimerta päin. Aluetta rajaavat pohjoisessa Corbières, lännessä Canigoun massiivin esivuoristo ja etelässä Albères. Alueen halkaisee kolme jokea: Têt, Tech ja Agly.

Maakerros on syvä, tuore ja huokoinen. Maaperä on alluviaalista, hiekkavaltaista ja vähän savea sisältävää.

Ilmasto on tyypillisesti välimerellinen. Hyvin lämmintä ja kuivaa kesäkautta edeltää ja seuraa sateisempi jakso, jonka aikana ilman kosteus on suurempi (alkukeväästä ja syksyllä). Talvi on suhteellisen leuto.

Artichaut du Roussillonin maantieteellisen tuotantoalueen etuna on yli 300 aurinkoista päivästä vuodessa, mikä on seurausta tuulista Tramontane (kuiva tuuli) ja Marin (lämmin ja kostea tuuli).

Inhimilliset tekijät

Vanha viljelykulttuuri

Vihannesviljelyllä on Roussillonissa yli tuhatvuotiset perinteet, mistä todistaa kivisten kastelukanavien verkon käyttö 1000-luvulta alkaen.

Latva-artisokan viljely on vanhaa perua Roussillonissa, jossa sitä on viljelty jo 1700-luvulla. Sen tuotanto lähti kasvuun kuitenkin vasta vuoden 1830 tienoilla.

Erityinen taitotieto

Roussillonin vihanneksenviljelijät ovat vuosien myötä kehittäneet vihanneksenviljelyn taitotiedon teknisesti korkealle tasolle.

Maaperäanalyysin perusteella voidaan valita artisokan viljelyyn soveltuvat kasvulohkot: savipitoisuus 3–20 prosenttia, hiekkapitoisuus enintään 80 prosenttia, hiesupitoisuus alle 75 prosenttia ja pH yli 6,5.

Lisäksi tuottajat ovat ottaneet asteittain käyttöön soveltuvia lajikkeita. Violet otettiin käyttöön 1950-luvulla (VP 45 -versio vuonna 1970) Blanc Hyérois 1960-luvulla ja Salambo, Calico ja Pop Vert 1980- ja 1990-luvuilla.

Taitotieto näkyy myös siinä, että tuottajat käyttävät maatilallaan valitsemaansa kasvien lisäysaineistoa (joka vain harvemmin ostetaan paikallisesti, noin 5–10 prosenttiin tuotannosta). Kasvien lisäysaineiston monistuminen tilalla edistää sitä, että viljeltävät lajikkeet mukautuvat jatkuvasti olosuhteisiin.

Käsin tehtävä istutus tapahtuu penkkiviljelynä (multaamalla), mikä maan tasoituksen ansiosta mahdollistaa veden paremman virtauksen ja suojaa kasvia kylmältä ja tuulilta.

Tuottaja miettii tarkoin kastelun säännelläkseen vedensaantia, jotta artisokkien kasvu olisi tasaista. Sato korjataan käsin.

Taitotietoon kuuluu myös käyttö- ja kulutustapojen kunnioittaminen tarjoamalla violetteja latva-artisokkia myyntiin kimppuina.

5.2. Tuotteen erityisyys

Artichaut du Roussillonille ovat ominaisia tiiviisti sulkeutuneet suojuslehdet, mikä kertoo tuoreudesta ja hyvästä säilyvyydestä.

Aistinvaraisesti se eroaa mureutensa ja makunsa mietouden vuoksi. Sen rakenne on kiinteä ja vain vähän kuitumainen. Näiden ominaisuuksien vuoksi se voidaan nauttia raakana, ja niiden vuoksi se tunnetaan.

Artichaut du Roussillonin erityispiirteisiin kuuluu myös sen varhaiskasvuisuus, jonka ansiosta se on kevään ensimmäisiä markkinoille tulevia artisokkia.

5.3. Syy-seuraussuhde, joka yhdistää maantieteellisen alueen tuotteen erityislaatuun, maineeseen tai muihin ominaisuuksiin

Artichaut du Roussillonilla on laatunsa vuoksi vahva maine.

Roussillonin tasanko on ilmasto- ja maaperäolosuhteidensa vuoksi otollista aluetta latva-artisokan viljelyä varten.

Ilmaston lauhkeus ja hyvin runsas auringonvalo suosivat Artichaut du Roussillonin varhaiskasvuisuutta. Talven leutous mahdollistaa luonnollisen itämisen ilman mainittavaa hallanvaaraa. Myös runsasvaloisuus on tekijä, joka vaikuttaa Artichaut du Roussillonin elinkaareen ja mietoon makuun.

Tuottajien valitsemat viljelymaat ovat kuohkeita, syviä ja heikosti savipitoisia, mikä mahdollistaa hyvän ojituksen. Tämä on välttämätön edellytys tuotannolle, joka on herkkä liikakosteudelle.

Koska Artichaut du Roussillonin tuotantoon valitut lajikkeet soveltuvat hyvin alueen ilmastoon, sadonkorjuu voidaan suorittaa jaksoina, jotka ovat kosteusarvoiltaan suosiollisimpia kiinteiden mykeröiden saamiseksi, mikä edistää tuotteen hyvää säilyvyyttä.

Käsin tehtävä istutus penkkeihin yhdistettynä paikalliseen multaustekniikkaan mahdollistaa hyvän juurtumisen ja siten suojaa kasveja tuulelta. Soveltuva ja säännöllinen vedensaanti, jonka turvaavat sekä kastelu että syvä juurtuminen (jopa useita metrejä), tukevat tasaista kasvua vailla stressiä. Tämä on tärkeää, jotta voidaan rajoittaa puutumista ja huolehtia siitä, että artisokat säilyttävät kiinteytensä ja samalla murean rakenteensa, joka on vain vähän kuitumainen. Nämä ominaisuudet ovat laadun takeena Artichaut du Roussillon -artisokissa, jotka voidaan nauttia raakana.

Lisäksi kokonaan käsin tapahtuva sadonkorjuu takaa tuotteen erityispiirteiden ja violettien artisokkien ns. poivrade-perinteen säilymisen (kimppuina myytävät ja raakana, suolan kanssa syötävät pienet latva-artisokat).

Artichaut du Roussillonin maineesta kertovat jo 1800-luvun alkupuolelta peräisin olevat maininnat poivrade-traditiosta.

Jo tuolloin Perpignanin tarhaviljelijät saivat huomiota monilta tahoilta ”tunnustuksena Roussillonin latva-artisokkien laadukkuudesta verrattuna vastaaviin Etelä-Ranskan tuotteisiin” (A. Siau, Rapport de l’industrie maraîchère des Pyrénées-Orientales, 1856).

Artichaut du Roussillon tunnetaan myös Ranskan katalonialaisessa ruokakulttuurissa, mistä ovat osoituksena E. Comeladen teokseen L’artichaut, l’or vert du Roussillon (2006) sisältyvät monet ruokareseptit.

Jo miltei viidentoista vuoden ajan vuosittain 1. toukokuuta järjestettävä latva-artisokan toripäivä on odotettu tapahtuma alueella. Alueella järjestettävästä kymmenen kilometrin juoksutapahtumasta nimeltä artisokkajuoksu (”course de l'artichaut”) on tullut osa Ranskan katu- ja maastojuoksun mestaruuskilpailujen karsintakilpailuja. Alueen kylien paikannimet viittaavat siellä täällä artisokkaan (esim. ”artisokkaa” tarkoittava ”Carxofe” Villelongue-de-la-Salanquessa).

Artichaut du Roussillon saa usein kiittäviä mainintoja paikallisen ja ammattilehdistön artikkeleissa. ”Tunnetun pariisilaisravintolan Les Buttes Chaumont katalonialainen keittiömestari suosittelee makunystyröiden herättämistä haudutetulla Artichaut du Roussillon -artisokalla” (Indépendant, 2001). Artikkelissaan ”Cultiver sa différence” Jean Harzig korostaa, että ”tuote on arvostettu ja odotettu tuote markkinoilla” (Vegetable, 2008).

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://www.inao.gouv.fr/fichier/CDCIGPArtichautduRoussillonV1.pdf

(1) EUVL L 343, 14.12.2012, s. 1.